Norges kvinnelobby

Norges kvinnelobby (NKL) er en paraplyorganisasjon for norske kvinneorganisasjoner som har som oppgave å «ivareta interessene til alle som identifiserer seg som jenter og kvinner». Den beskriver seg som «en bred og inkluderende paraplyorganisasjon for den norske kvinnebevegelsen» som arbeider for å ivareta alle jenters og kvinners menneskerettigheter, for å integrere alle jenters og kvinners perspektiver i alle politiske, økonomiske og samfunnsmessige prosesser, og for å avskaffe alle former for diskriminering av alle jenter og kvinner.NKL har som formål å fremme alle jenters og kvinners menneskerettigheter på grunnlag av FNs kvinnekonvensjon (CEDAW) og andre grunnleggende dokumenter om kvinners menneskerettigheter. NKL tar «utgangspunkt i CEDAW-komiteens forståelse av jenter og kvinner som sammensatte og flerdimensjonale kategorier, og i CEDAW-komiteens forståelse av diskriminering av jenter og kvinner i et interseksjonelt perspektiv», og er dermed også mot rasisme, homofobi, transfobi og funksjonsdiskriminering. NKL har fokus på å være «en pådriver overfor og samarbeidspartner for sentrale myndigheter, å bidra til representasjon av den norske kvinnebevegelsen i internasjonale fora, å følge opp kvinnekonvensjonen og andre internasjonale forpliktelser og å bygge bro mellom kvinnebevegelsen og faglig ekspertise». NKL har blant annet som oppgave å «[overvåke] implementeringen av kvinnekonvensjonen i Norge og [...] fremme konvensjonens synlighet og relevans i samfunnet». NKL deltar i den norske offisielle delegasjonen til møtene i FNs kvinnekommisjon og er representert i Likestillings- og diskrimineringsombudets fagråd og Bufdirs likestillingsråd. NKL har etablert et eget ekspertutvalg som består av eksperter som Anne Hellum, Karin M. Bruzelius, Mari Teigen og tidligere Cathrine Holst og Hege Skjeie.
Norges kvinnelobby ble etablert i 2014 etter initiativ fra Norsk Kvinnesaksforening og i tråd med anbefalingene fra det regjeringsoppnevnte Likestillingsutvalget, og har ti medlemsorganisasjoner med nærmere 50 000 medlemmer totalt. NKL er delvis inspirert av European Women's Lobby og tilsvarer også lignende paraplyorganisasjoner i andre land som f.eks. Deutscher Frauenrat og CEDAW-Allianz i Tyskland, og National Women's Council of Ireland.


== Historie og målsetninger ==

Norges kvinnelobby ble etablert av åtte landsdekkende norske kvinneorganisasjoner 27. januar 2014 etter initiativ fra Norsk Kvinnesaksforening (NKF). Organisasjonen var blant annet inspirert av European Women's Lobby og fra NKFs side i noen grad forstått som en erstatning for nå nedlagte Norske Kvinners Nasjonalråd, særlig med tanke på funksjonen som bred paraplyorganisasjon. Etableringen var i tråd med anbefalingene fra det regjeringsoppnevnte Likestillingsutvalget ledet av statsviteren Hege Skjeie, som selv var aktivt involvert i Norges kvinnelobby. De tre NKF-lederne Torild Skard, Margunn Bjørnholt og Karin M. Bruzelius stod bak initiativet, og organisasjonen sprang i en viss grad også ut av NKFs arbeid med FNs kvinnekonvensjon (CEDAW). Første leder var Bjørnholt, etterfulgt av Gunhild Vehusheia og deretter Ragnhild Hennum. Stifterorganisasjonene ble beskrevet av likestillings- og diskrimineringsombud Sunniva Ørstavik som «selve grunnmuren i arbeidet for å sikre norske kvinner rettigheter». Norges kvinnelobby har i dag ti medlemsorganisasjoner, herunder Norges eldste kvinneorganisasjon Norsk Kvinnesaksforening og Norges største kvinneorganisasjon Norske Kvinners Sanitetsforening, samt organisasjoner som Juridisk rådgivning for kvinner og Krisesentersekretariatet.NKL er en bred og inkluderende tverrpolitisk organisasjon og har som formål å fremme alle jenters og kvinners menneskerettigheter på grunnlag av FNs kvinnekonvensjon (CEDAW), handlingsprogrammet fra FNs 4. kvinnekonferanse i Beijing og andre grunnleggende dokumenter om kvinners friheter og menneskerettigheter. NKL har fokus på å være «en pådriver overfor og samarbeidspartner for sentrale myndigheter, å bidra til representasjon av den norske kvinnebevegelsen i internasjonale fora, å følge opp kvinnekonvensjonen og andre internasjonale forpliktelser og å bygge bro mellom kvinnebevegelsen og faglig ekspertise». NKL har blant annet som oppgave å «[overvåke] implementeringen av kvinnekonvensjonen i Norge og [...] fremme konvensjonens synlighet og relevans i samfunnet». Den politiske plattformen tar utgangspunkt ikke minst i den likestillingspolitikken, menneskerettstenkningen og rettslige orienteringen som bl.a. initiativtageren Norsk Kvinnesaksforening står for, som et samlende grunnlag.
NKL har som oppgave å ivareta interessene til alle som identifiserer seg som jenter og kvinner. Dette er nedfelt i vedtektene bl.a. gjennom henvisningen til FNs kvinnekonvensjon som sentralt grunnlagsdokument. NKL tar «utgangspunkt i CEDAW-komiteens forståelse av jenter og kvinner som sammensatte og flerdimensjonale kategorier, og i CEDAW-komiteens forståelse av diskriminering av jenter og kvinner i et interseksjonelt perspektiv». Organisasjonen skriver at den er mot rasisme, homofobi, transfobi og funksjonsdiskriminering. Dette perspektivet deler organisasjonen med sammenlignbare paraplyorganisasjoner som f.eks. Deutscher Frauenrat og CEDAW-Allianz, og National Women's Council of Ireland. Medlem av ekspertutvalget i Norges kvinnelobby Helga Eggebø var en av forskerne bak rapporten Seksuell orientering, kjønnsmangfold og levekår, på oppdrag fra Bufdir, som dokumenterte at transpersoner har markant dårligere levekår og ofte opplever diskriminering. Under møtet i FNs kvinnekommisjon i 2021 arrangerte Norsk Kvinnesaksforenings paraplyorganisasjon International Alliance of Women et forum om hvordan kvinnebevegelsen kan styrke feministisk og skeiv solidaritet og motvirke «transfiendtlige stemmer [som] truer feministisk solidaritet».
[CEDAW-]komiteens forståelse av kvinnekjønn som en sammensatt og flerdimensjonal kategori innebærer at både lesbiske kvinner og transkvinner er omfattet av konvensjonsvernet

Norges kvinnelobby stiller krav i vedtektene til at medlemsorganisasjonene aksepterer og arbeider for NKLs politiske plattform, herunder gjennom å fremme kvinners menneskerettigheter på grunnlag av FNs kvinnekonvensjon og ta hensyn til forskjeller mellom kvinner og ulike identiteter. Dette er et krav som gjelder både ved innmelding og et løpende krav for å opprettholde medlemskapet. NKL stiller ikke spesielle krav til medlemsorganisasjonenes kjønnssammensetning, kun om et formål om å arbeide for alle jenters og kvinners rettigheter. Flere av medlemsorganisasjonene har medlemmer av alle kjønn, og NKL er selv åpen for alle kjønn. NKL omfatter både organisasjoner med tradisjonell tilhørighet i den borgerlige kvinnebevegelsen (som Norsk Kvinnesaksforening og Norske Kvinners Sanitetsforening), upolitiske organisasjoner (som JURK) og venstreorienterte kvinneorganisasjoner.Norges kvinnelobby har særlig fokus på arbeidet overfor FN-systemet og har utarbeidet skyggerapporter om Norges implementering av FNs kvinnekonvensjon til FNs kvinnediskrimineringskomité (CEDAW-komiteen) hvert fjerde år; arbeidet med 2017-rapporten ble ledet av høyesterettsdommer Karin M. Bruzelius.Norges kvinnelobby deltar i den norske offisielle delegasjonen til møtene i FNs kvinnekommisjon og er representert i Likestillings- og diskrimineringsombudets fagråd og Bufdirs likestillingsråd. Norges kvinnelobby var arrangør av fakkeltoget til ære for fredsprisvinnerne Nadia Murad og Denis Mukwege i Oslo i 2018, sammen med Norges Fredsråd, Kirkens Nødhjelp, Plan International, JOIN good forces og Forum for Kvinner og Utviklingsspørsmål, etter at de fikk fredsprisen for sin innsats mot seksuell vold i krig og væpnet konflikt.Styret består av både representanter for kvinneorganisasjonene og uavhengige eksperter, f.eks. fagdirektør hos Likestillings- og diskrimineringsombudet Rachel Eapen Paul. Paul ble i 2018 valgt av medlemsstatene i Europarådet til medlem av Ekspertgruppen mot vold mot kvinner og vold i nære relasjoner (GREVIO) som overvåker Istanbul-konvensjonen, etter å ha blitt foreslått av Norges kvinnelobby og nominert av den norske regjeringen.Norges kvinnelobby har oppnevnt et ekspertutvalg som gir råd om politikk på felt som berører jenters og kvinners situasjon og som kan fremme likestilling og styrke kvinners rettigheter. Utvalget er et av NKLs to faste organer, ved siden av styret. Utvalget har bl.a. omfattet Cathrine Holst, Karin M. Bruzelius, Anne Hellum, Hege Skjeie, Mari Teigen, Helga Eggebø og Nita Kapoor.


== Se også ==
CEDAW-Allianz
European Women's Lobby
Forum for Kvinner og Utviklingsspørsmål


== Referanser ==


== Eksterne lenker ==
Norges kvinnelobby